作者：杨泽民
词牌/韵律：选官子・选冠子

paragraphs: 塞雁呼云，寒蝉噪晚，绕砌夜蛩凄断。
迢迢玉宇，耿耿银河，明月又歌团扇。
行客暮泊邮亭，孤枕难禁，一窗风箭。
念松荒三迳，门低五柳，故山犹远。
堪叹处。
对敌风光，题评景物，恶句斐然挥染。
风埃世路，冷暖人情，一瞬几分更变。
唯有芳姿为人，歌意尤深，笑容偏倩。
把新词拍段，偎人低唱，凤鞋轻点。